钦定古今图书集成/明伦汇编/氏族典/第112卷 > 崔珙
## 钦定古今图书集成/明伦汇编/氏族典/第112卷 > 崔珙

按《唐书崔珙传》：“珙其先博陵人。父颋，官同州刺史。生
八子，皆有才，世以拟汉荀氏八龙。珙为人有威重，精
吏治，以拔萃异等，累擢至泗州刺史。由太府卿为岭
南节度使，入对，精亮有理趣。时徐州以王智兴后军
骄，数犯法，节度使高瑀未能制，诏以珙代瑀。居二岁，
徐人戢畏。入为右金吾大将军，迁京兆尹。开成末，累”
进刑部尚书、诸道盐铁转运使，俄同中书门下平章
事，仍领盐铁，即拜中书侍郎。会昌二年，进位尚书左
仆射。明年，以兄琯丧，被疾求解，以所守官罢，与崔铉
故有怨，及铉宰相代为使，即奏珙妄费宋滑院盐铁
钱九十万缗。又劾与刘从谏厚，数护其奸。贬澧州刺
史，再斥恩州司马。宣宗立，徙商州刺史，以太子宾客
分司东都，起为凤翔节度使。铉复执政，珙惧，以疾自
乞。方是时，西戎归故地，边奏系驿，议所以绥接。珙坐
不自力，避事下，除太子少师，分司东都。就拜留守，复
节度凤翔，卒于官。